今古路
作者：劉敞
朝代：宋

paragraphs: 出門道路多，縱横不可測。
我今欲遠行，須問曾行客。
徐徐逢路人，借問青松側。
客曰今何往，答之遊京國。
客乃指要路，而言行有益。
古路雖大道，不如今路直。
但行今人路，猶如假羽翼。
彼客别我去，獨自躊躇立。
爲見今古路，信乃無差忒。
今路足輪蹄，古路多荆棘。
欲行今人路，恐背古人迹。
欲行古人路，今人笑迂僻。
又擬不出門，奈何饑寒逼。
哀哀此時路，悠悠蒼天色。
不避今人嫌，路須行古陌。
古陌雖然遠，且保無蹶失。
勉哉自勉哉，前去難云適。
不獲見楊朱，萬古凝愁魄。